CELEX: 32011D0786
Language: lt
Date: 1322524800000
Title: 2011/786/ES: 2011 m. lapkričio 29 d. Komisijos sprendimas dėl dviračių, mažamečių vaikų dviračių ir dviračių bagažinių Europos standartų atitikties saugos reikalavimams, nustatytiems Europos Parlamento ir Tarybos direktyvoje 2001/95/EB  Tekstas svarbus EEE

2.12.2011   
            
            
               LT
            
            
               Europos Sąjungos oficialusis leidinys
            
            
               L 319/106
            
         KOMISIJOS SPRENDIMAS
   2011 m. lapkričio 29 d.
   dėl dviračių, mažamečių vaikų dviračių ir dviračių bagažinių Europos standartų atitikties saugos reikalavimams, nustatytiems Europos Parlamento ir Tarybos direktyvoje 2001/95/EB
   (Tekstas svarbus EEE)
   (2011/786/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2001 m. gruodžio 3 d. Europos Parlamento ir Tarybos direktyvą 2001/95/EB dėl bendros gaminių saugos (1), ypač į jos 4 straipsnio 1 dalies a punktą,
   kadangi:
   
               (1)
            
            
               Direktyvoje 2001/95/EB numatyta, kad Europos standartus nustato Europos standartizacijos įstaigos. Šiais standartais turėtų būti užtikrinta, kad gaminiai atitiktų direktyvos bendrąjį saugos reikalavimą;
            
         
               (2)
            
            
               pagal Direktyvą 2001/95/EB gaminys laikomas saugiu, jei jis atitinka neprivalomuosius nacionalinius standartus, kuriais į nacionalinę teisę perkeliami Europos standartai, kurių nuorodas Komisija paskelbė Europos Sąjungos oficialiajame leidinyje;
            
         
               (3)
            
            
               Direktyvos 2001/95/EB 4 straipsnyje nustatyta Europos standartų rengimo tvarka. Laikydamasi šios tvarkos, Komisija turi nustatyti specialius saugos reikalavimus, kuriuos turėtų atitikti Europos standartai, ir jais remdamasi Europos standartizacijos įstaigoms atitinkamai suteikti įgaliojimą rengti minėtus standartus;
            
         
               (4)
            
            
               Komisija Europos Sąjungos oficialiajame leidinyje turi paskelbti nuorodas į priimtus Europos standartus;
            
         
               (5)
            
            
               pagal Direktyvos 2001/95/EB 4 straipsnio 2 dalies antrąją pastraipą nuorodos į Europos standartus, priimtus Europos standartizacijos įstaigų iki minėtos direktyvos įsigaliojimo, gali būti skelbiamos Europos Sąjungos oficialiajame leidinyje net be Komisijos įgaliojimo, jeigu šiais standartais užtikrinama atitiktis minėtoje direktyvoje nustatytam bendrajam saugos reikalavimui;
            
         
               (6)
            
            
               Sprendimu 2006/514/EB (2) Komisija Europos Sąjungos oficialiajame leidinyje paskelbė nuorodas į Europos standartus EN 14764:2005 dėl miesto ir turistinių dviračių, EN 14766:2005 dėl kalnų dviračių, EN 14781:2005 dėl lenktyninių dviračių ir EN 14872:2006 dėl dviračių bagažinių;
            
         
               (7)
            
            
               Komisijos sprendime 2006/514/EB nurodyti keturi Europos standartai neįtraukti į Komisijos įgaliojimą, priimtą pagal Direktyvos 2001/95/EB 4 straipsnio 1 dalį;
            
         
               (8)
            
            
               Europos standartizacijos komitetas (CEN) paskelbė, kad Europos standartai EN 14764:2005, EN 14766:2005, EN 14781:2005 ir EN 14872:2006 bus persvarstyti. Europos Sąjungos oficialiajame leidinyje negalima skelbti nuorodų į šių standartų naujas redakcijas, nes nėra Komisijos įgaliojimo, kuriuo būtų nustatyti specialūs saugos reikalavimai;
            
         
               (9)
            
            
               todėl Komisija turėtų apibrėžti specialius dviračių ir jų bagažinių saugos reikalavimus, kad galėtų įgalioti Europos standartizacijos įstaigas parengti Europos standartus pagal minėtus reikalavimus;
            
         
               (10)
            
            
               jeigu pagal Žaislų saugos direktyvą (Europos Parlamento ir Tarybos direktyva 2009/48/EB (3)) žaislais nelaikomi mažamečių vaikų dviračiai yra nesaugūs, jie vaikams gali kelti didelį pavojų susižeisti galvą, krūtinę, pilvą ar galūnes, visų pirma nukritus;
            
         
               (11)
            
            
               mažamečiai dviratininkai, žaisdami arba per greitai važiuodami (4), yra linkę susižeisti, ir ypač linkę nukristi, nes augant vystosi jų judėjimo įgūdžiai ir tuo metu jie kaip tik mokosi dviračio valdymo įgūdžių, įskaitant gebėjimo išvengti kliūčių, pėsčiųjų ar kitų dviratininkų. Dėl šių priežasčių, prie kurių prisideda ir aukštesnis vaikų sunkio centras, sunku pasiekti pusiausvyrą;
            
         
               (12)
            
            
               remiantis duomenų apie traumas bazės duomenimis, ES 37 % traumų, įvykusių naudojant dviratį, patirdavo 5–9 m. amžiaus vaikai (5). Nors didelė dalis pirmiau minėtų nelaimingų atsitikimų priskiriama eismo įvykiams, daugelis jų įvyksta tada, kai mažieji dviratininkai žaidžia ir susiduria su kitais asmenimis bei objektais arba paprasčiausiai nukrenta nuo dviračio. Apskaičiuota, kad kiekvienais metais Jungtinėje Karalystėje į ligonines po nelaimingų atsitikimų namie naudojant dviratį patenka daugiau kaip 2 000 vaikų, o 21 000 vaikų į jas patenka susižeidę tokiose vietose, kaip parkai ir žaidimų aikštelės (6);
            
         
               (13)
            
            
               Europos standarte EN 14765: 2005 + A1:2008 pateikti į Žaislų saugos direktyvos (Direktyva 2009/48/EB) taikymo sritį nepatenkančių mažamečių vaikų dviračių saugos reikalavimai ir bandymų metodai. Tačiau šis standartas neįtrauktas į Komisijos įgaliojimą;
            
         
               (14)
            
            
               todėl būtina nustatyti pagal Žaislų saugos direktyvą (Direktyva 2009/48/EB) žaislais nelaikomų mažamečių vaikų dviračių saugos reikalavimus ir raginti, kad Europos standartai būtų parengti pagal juos;
            
         
               (15)
            
            
               kai bus parengti atitinkami standartai ir jeigu Komisija nutars paskelbti Direktyvos 2001/95/EB 4 straipsnio 2 dalyje nustatyta tvarka nuorodą į juos Oficialiajame leidinyje, minėtus standartus atitinkantys dviračiai, mažamečių vaikų dviračiai ir dviračių bagažinės turėtų būti laikomi atitinkančiais Direktyvos 2001/95/EB bendrąjį saugos reikalavimą tiek, kiek tai susiję su saugos reikalavimais, nustatytais standartuose;
            
         
               (16)
            
            
               šiame sprendime numatytos priemonės atitinka pagal Direktyvos 2001/95/EB 15 straipsnį įsteigto komiteto nuomonę. Joms neprieštaravo nei Europos Parlamentas, nei Taryba,
            
         PRIĖMĖ ŠI SPRENDIMĄ:
   1 straipsnis
   Šiame sprendime vartojamų terminų apibrėžtys:
   a)   dviratis– dviratė transporto priemonė, varoma tik arba iš esmės tik dviratininko raumenų energija, išskyrus transporto priemones su ne mažiau kaip dviem balneliais;
   b)   mažamečių vaikų dviratis– dviratis, kurio balnelio didžiausias aukštis yra didesnis kaip 435 mm ir mažesnis kaip 635 mm ir kuris yra skirtas vidutiniškai 30 kg svorio dviratininkams;
   c)   miesto ir treko dviratis– dviratis, kurio balnelio didžiausias aukštis yra ne mažesnis kaip 635 mm ir kuris yra skirtas važiuoti viešaisiais keliais, įskaitant negrįstus kelius;
   d)   kalnų dviratis– dviratis, kurio balnelio didžiausias aukštis yra ne mažesnis kaip 635 mm, kuris yra skirtas važiuoti nelygaus paviršiaus bekele, viešaisiais keliais ir takeliais ir yra sukonstruotas iš tinkamai sustiprinto rėmo ir kitų komponentų, paprastai plataus profilio padangų su gilaus rašto protektoriumi ir įvairių bėgių pavarų;
   e)   lenktyninis dviratis– dviratis, kurio balnelio didžiausias aukštis yra ne mažesnis kaip 635 mm ir kuris yra skirtas važiuoti dideliu greičiu viešaisiais keliais. Šie dviračiai paprastai yra skirti naudoti grįstais keliais;
   f)   dviračio bagažinė– įtaisas arba talpykla, išskyrus priekabas, kuri įrengiama ir visam laikui pritvirtinama virš galinio dviračio rato ir (arba) prie jo (galinė bagažinė) arba prie priekinio rato (priekinė bagažinė) ir kuri specialiai skirta bagažui arba vaiko sėdynėje sėdinčiam vaikui vežti.
   2 straipsnis
   Šio sprendimo priede nustatomi dviračiams, mažamečių vaikų dviračiams ir dviračių bagažinėms taikomi specialūs saugos reikalavimai, kuriuos pagal Direktyvos 2001/95/EB 4 straipsnį turi atitikti Europos standartai.
   3 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2011 m. lapkričio 29 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 11, 2002 1 15, p. 4.
   
      (2)  OL L 200, 2006 7 22, p. 35.
   
      (3)  OL L 170, 2009 6 30, p. 1.
   
      (4)  http://www.rospa.com/roadsafety/info/cycling_accidents.pdf.
   
      (5)  Duomenų apie traumas bazė, 2006–2008 m.
   
      (6)  http://www.capt.org.uk/resources/talking-about-cycle-safety.
   
      PRIEDAS
      I   DALIS
      
         Specialūs dviračių saugos reikalavimai
      
      1   SKIRSNIS
      
      
         Visų tipų dviračiams taikomi saugos reikalavimai
      
      1.   Bendrieji reikalavimai
      
      Visų tipų dviračiai konstruojami taip, kad atitiktų numatomo naudotojo važiavimo įgūdžius ir fizinę būklę. Daugiausia dėmesio turi būti skiriama mažamečių vaikų dviračių konstrukcijai.
      Pavojaus susižeisti arba pakenkti sveikatai važiuojant dviračiu lygis turi būti kuo mažesnis ir atitikti pagrįstai numatomą ir priimtina laikomą gaminio paskirtį, atitinkančią aukšto lygio sveikatos apsaugą ir saugą.
      Jokia naudotojui, įprastai naudojančiam dviratį ar ketinančiam tai daryti, pasiekiama detalė neturi jo fiziškai sužeisti.
      Naudotojams turi būti pranešta apie galimą riziką ir pavojų, ir kaip jų išvengti (žr. skirsnį apie gaminio saugos informaciją).
      Dviračių priekyje, gale ir šonuose įrengiama apšvietimo įranga ir atšvaitai, siekiant užtikrinti gerą dviračio ir dviratininko matomumą. Šie prietaisai ir įtaisai turi atitikti šalyje, kurios rinkai tiekiamas gaminys, galiojančias nuostatas.
      Gamintojas nurodo rekomenduojamą didžiausią leidžiamą apkrovą (pvz., koks yra dviratininko ir keleivių arba bagažo svoris, bagažinė ir pan.), kurią gali išlaikyti dviračio konstrukcija.
      Gamintojas nurodo, ar ant dviračio galima sumontuoti bagažinę ir (arba) vaiko kėdutę.
      2.   Fizinės savybės
      
      
         Valdymas
      
      Visiškai surinkto dviračio valdymas važiuojant, stabdant, sukant ir vairuojant turi būti patikimas. Turi būti įmanoma važiuoti dviračiu laikant vairą viena ranka (pvz., kai duodami signalai ranka) ir tai neturėtų apsunkinti valdymo ar kelti pavojaus dviratininkui.
      
         Stabilumas
      
      Visos dviračio detalės turi būti sukonstruotos taip, kad stabilumas atitiktų numatomam naudotojui įprastai naudojantis dviračiu nustatytą lygį.
      Turi būti įmanoma važiuoti dviračiu laikant vairą viena ranka (pvz., kai duodami signalai ranka) ir tai neturėtų apsunkinti valdymo ar kelti pavojaus dviratininkui. Dviračio su pakrauta bagažine valdymas važiuojant, stabdant, sukant ir vairuojant turi būti patikimas.
      
         Ilgaamžiškumas (nuovargis)
      
      Visos dviračio detalės turi būti saugios numatomam naudotojui per visą gaminio eksploatavimo laikotarpį. Tam tikrais atvejais ant šių detalių turi būti nurodytos nusidėvėjimo ribos, kurias pasiekus detalės pakeičiamos, kad jų veikimas visiškai atitiktų paskirtį.
      Oro sąlygų (pvz., lietaus) poveikis stabdžių sistemoms turi būti kuo mažesnis.
      
         Stabdžių sistemos
      
      Dviratyje įrengiamos bent dvi nesusijusios stabdžių sistemos. Bent viena iš jų įrengiama ant priekinio rato, kita – ant galinio rato. Stabdžių sistemos sukonstruojamos taip, kad užtikrintų saugą stabdant ant šlapios ir sausos dangų.
      Sprendimas dėl to, kuo – ranka ar koja – turi būti valdoma galinių stabdžių sistema, turėtų būti priimtas vadovaujantis šalies, kuriai tiekiamas dviratis, teisės aktais, papročiais ar nuomone.
      
         Aštrios briaunos
      
      Bet kokios neapsaugotos briaunos, su kuriomis įprastomis važiavimo sąlygomis arba įprastomis valdymo ir priežiūros sąlygomis gali susiliesti naudotojo kūnas, neturi būti aštrios.
      
         Įstrigimas
      
      Dviračiai turi būti sukonstruoti taip, kad nekeltų pavojaus įstrigti.
      Jeigu įprastai naudojant ar prižiūrint kyla pavojus įstrigti, tai turi būti nurodyta vartotojo instrukcijoje ir (arba) įspėjimuose ant dviračio.
      
         Iškyšos
      
      Jeigu iškyšos gali sužeisti naudotoją, jų turi būti vengiama.
      3.   Mechaninės savybės
      
      
         Lankstymo įtaisai
      
      Lankstymo įtaisai turi veikti pagal paskirtį ir stabiliai, naudojimo metu turi būti apsaugoti nuo netyčinio išsilankstymo ir nesužeisti.
      
         Tvirtikliai
      
      Visi dviračio tvirtikliai, veržikliai, stipinai ir jungiamosios detalės turi būti tinkamo dydžio ir pagaminti iš tinkamos medžiagos, kad būtų išvengta sužeidimų.
      Visi tvirtikliai ir veržikliai, naudojami saugos požiūriu svarbiose dviračio vietose, turi būti apsaugoti nuo netyčinio atsiveržimo.
      
         Reguliavimas ir valdymas
      
      Dviračio detales, kurios turi būti sureguliuotos pagal naudotojo ūgį ir formą, kaip antai balnelį ar vairą, turi būti įmanoma lengvai keisti nekeliant pavojaus naudotojo saugumui. Instrukcijose turi būti nurodytas tinkamas naudojimui įrankis, atsižvelgiant į numatomą naudotoją. Visos valdymo dalys turi būti lengvai ir saugiai pasiekiamos įprasto naudojimo sąlygomis. Jos turi būti sukonstruotos ir įrengtos taip, kad naudotojas dviratį galėtų valdyti. Visų pirma dviratininkui turi būti sudarytos galimybės stabdyti ir keisti greičius bent viena ranka laikant vairą.
      4.   Cheminės savybės
      
      Nė viena dviračio, visų pirma vaikiško, detalė, susiliečianti su numatomu dviratininku, neturi kelti jam toksiškumo pavojaus.
      5.   Bandymų metodai
      
      Standarte pateikiami stabilumo ir veikimo bandymai, kurių tikslas – įvertinti didžiausią apkrovą, pavaras, stabdymą, vairavimą, rėmo patvarumą, bei ilgaamžiškumo ir nuovargio bandymai.
      6.   Gaminio saugos informacija
      
      Gaminio saugos informacija surašoma šalies, kurioje parduodamas gaminys, kalba (-omis).
      Gaminio saugos informacija pridedama prie visų tipų dviračių. Minėta informacija turi būti įskaitoma, suprantama, kuo išsamesnė, tačiau kartu ir glausta.
      Į gaminio saugos informaciją svarbu įtraukti vaizdines priemones, pavyzdžiui, piktogramas ir piešinius.
      Į saugos informaciją įtraukiama informacija apie pirkinį, naudojimo, valymo, tikrinimo ir priežiūros instrukcijos, ženklai ir įspėjimai, be to, joje atkreipiamas dėmesys į galimus pavojus ir atsargumo priemones, kurių reikėtų imtis siekiant išvengti nelaimingų atsitikimų.
      Į saugos informaciją įtraukiamos didžiausią matomumą užtikrinančių atšvaitų ir žibintų nustatymo instrukcijos, atitinkančios šalyje, kurios rinkai tiekiamas gaminys, galiojančias nuostatas.
      Prie gaminio pridedama saugos informacija turi visais atžvilgiais sutapti su įprasta gaminio paskirtimi.
      Gerai matomoje vietoje rėmas visam laikui aiškiai paženklinamas rėmo eilės numeriu ir dviratį surinkusio gamintojo (arba jo atstovo) pavadinimu ir adresu.
      2   SKIRSNIS
      
      
         Papildomi saugos reikalavimai, taikomi specialiems dviračiams
      
      Be 1 skirsnyje numatytų reikalavimų šioje dalyje nurodytiems dviračiams taikomi toliau pateikiami reikalavimai.
      1.   Mažamečių vaikų dviračiai
      
      Aukščio riba grindžiama antropometriniais duomenimis (vidutiniu kojų ilgiu atsižvelgiant į amžių). Šiais atvejais taikomos šios taisyklės:
      
                  —
               
               
                  nenaudojami jokie sparčiojo tvirtinimo įtaisai,
               
            
                  —
               
               
                  neįrengiami pėdos įtvaro dirželiai ir pėdos įtvarai,
               
            
                  —
               
               
                  priekinių stabdžių stabdymo jėga apribojama, kad dėl užsiblokavusių ratų dviratis netaptų nevaldomas,
               
            
                  —
               
               
                  stabilizatorius turi būti įmanoma sumontuoti ar nuimti neatlaisvinus galinio rato ašies tvirtinimo įtaiso,
               
            
                  —
               
               
                  mažamečių vaikų dviračiai neturi kelti pavojaus įstrigti, kad ir kokia būtų sėdynės padėtis,
               
            
                  —
               
               
                  mažamečių vaikų dviračiuose įrengiamos dvi nesusijusios stabdžių sistemos: viena – priekyje, kita – gale.
               
            2.   Kalnų dviračiai
      
      Visi kalnų dviračių saugos komponentai sukonstruojami taip, kad įprastai naudojant dviračius išlaikytų didesnį jėgų poveikį nei kitų tipų dviračių komponentai (pvz., vibracija ir smūgiai dėl nelygaus kelio paviršiaus, didesnis jėgų poveikis pavaroms, valdymo komponentams ir stabdžiams) ir įkaitusių stabdžių veiksmingumo sumažėjimą.
      3.   Lenktyniniai dviračiai
      
      Visi lenktyninių dviračių saugos komponentai sukonstruojami taip, kad įprastai naudojant dviračius išlaikytų didesnį jėgų poveikį nei kitų tipų dviračių komponentai (pvz., didesnis greitis, didesnis jėgų poveikis pavaroms, vairavimo komponentams ir stabdžiams).
      II   DALIS
      
         Specialūs dviračių bagažinių saugos reikalavimai
      
      1.   Bendrieji reikalavimai
      
      Dviračių bagažinėms taikomais specialiais saugos reikalavimais ir bandymų metodais užtikrinama naudotojo ir dviračiu vežamo vaiko sauga. Gaminio stabilumo ir ilgaamžiškumo, įskaitant atsparumą nuovargiui ir temperatūros poveikiui, bandymų rezultatai turi atitikti nustatytus reikalavimus.
      2.   Klasifikavimas
      
      Bagažinės suskirstomos į krovumo klases, atsižvelgiant į numatomą paskirtį ir į dviračio vietą, kurioje jos bus tvirtinamos.
      3.   Dydis
      
      Vaikų sėdynėms laikyti skirtos bagažinės turi būti šią paskirtį atitinkančio dydžio.
      4.   Stabilumas
      
      Visos bagažinės dalys sukonstruojamos taip, kad gaminį įprastai naudojantiems numatomiems naudotojams užtikrintų pakankamą stabilumą.
      Bagažinių dalys turi būti surinktos tvirtai ir pritvirtintos gamintojo pateiktais arba nurodytais tvirtinimo įtaisais, laikantis jo nurodymų.
      Visi tvirtinimo įtaisai turi būti tinkamo dydžio.
      Oro sąlygų poveikis bagažinių saugos charakteristikoms turi būti kuo mažesnis.
      5.   Aštrios briaunos
      
      Bet kokios neapsaugotos briaunos, su kuriomis įprastomis vairavimo sąlygomis arba įprastomis valdymo ar priežiūros sąlygomis gali susiliesti dviratininko ar vežamo vaiko kūnas, neturi kelti pavojaus susižeisti. Spyruoklių galai užapvalinami arba apsaugomi antgaliais.
      6.   Iškyšos
      
      Iškyšų vengiama arba jos suprojektuojamos taip, kad nebūtų pavojaus naudotojui ar vežamam vaikui arba kad jis būtų kuo mažesnis.
      7.   Matomumas
      
      Gaminys sukonstruojamas taip, kad būtų užtikrintas dviračio matomumas tamsoje arba esant blogam matomumui.
      8.   Gaminio saugos informacija
      
      Neatsižvelgiant į tai, ar bagažinė parduodama atskirai kaip reikmuo, ar iš karto sumontuojama dviratyje, ant gaminio naudotojams pateikiama bent ši informacija:
      
                  a)
               
               
                  kaip ir kur bagažinė turi būti pritvirtinta dviratyje;
               
            
                  b)
               
               
                  didžiausias bagažinės krovumas ir visam laikui ant gaminio paženklintas įspėjimu, kad šis krovumas neturi būti viršytas;
               
            
                  c)
               
               
                  ar bagažinė tinkama vaiko sėdynei pritvirtinti;
               
            
                  d)
               
               
                  įspėjimas, kad bagažą galima saugiai vežti tik bagažinėje;
               
            
                  e)
               
               
                  įspėjimas neperdaryti bagažinės;
               
            
                  f)
               
               
                  įspėjimas, kad tvirtikliai turi būti patikimi ir dažnai tikrinami;
               
            
                  g)
               
               
                  įspėjimas, kad pakrovus bagažinę dviračio veikimas, visų pirma vairavimas ir stabdymas, gali pasikeisti;
               
            
                  h)
               
               
                  įspėjimas, kuriuo užtikrinama, kad bet koks bagažas ar ant bagažinės įrengta vaiko sėdynė turi būti patikimai įrengta laikantis gamintojo instrukcijų ir kad neturi būti palaidų dirželių, galinčių pakliūti į bet kurį iš ratų;
               
            
                  i)
               
               
                  instrukcijos, kaip nustatyti atšvaitus ir žibintus, kad bet kuriuo metu būtų užtikrintas matomumas, ypač, pvz., kai bagažinė yra pakrauta;
               
            
                  j)
               
               
                  visam laikui ant gaminio pateikiama matoma ir įskaitoma informacija, kurioje nurodomas gamintojo, importuotojo arba atstovo pavadinimas ir adresas, prekės ženklas, modelis ir pagamintos partijos numeris arba kita nuoroda;
               
            
                  k)
               
               
                  informacija apie dviračių, kuriems skirtos bagažinės, tipą (-us), jeigu gaminys parduodamas ne kaip dviračio detalė ir prie jo dar nėra pritvirtintas.